b'\n_START_ARTICLE_\n\xd0\x90leksander Petrovi\xc4\x8d Tormasov\n_START_SECTION_\n\xc5\xbdivljenje\n_START_PARAGRAPH_\nPri desetih letih je postal dvorni pa\xc5\xbe in leta 1772 je postal poro\xc4\x8dnik v Vjatskem pehotnem polku, a je \xc5\xbee v nekaj mesecih postal poveljnikov adjutant. \xc4\x8cez tri leta je ustanovil in postal poveljnik Finskega kirasirskega polka; v tem \xc4\x8dasu je imel \xc4\x8din podpolkovnika._NEWLINE_Leta 1782 je bil poslan na Krim, nato pa je postal poveljnik Dolmatskega huzarskega polka. Pozneje je ustanovil in postal poveljnik Makedonskega huzarskega polka ter nato \xc5\xa1e Aleksandrijanskega konjeni\xc5\xa1kega polka._NEWLINE_V letih 1788\xe2\x88\x9291 je sodeloval v bojih proti Turkom, za kar je bil 21. marca 1791 povi\xc5\xa1an v generalmajorja. V letih 1792 in 1794 se je udele\xc5\xbeil bojev proti poljsko-litvanskim silam._NEWLINE_Bil je eden od ve\xc4\x8d generalov, ki jih je 11. julija 1799 novi car Pavel I. Ruski odpustil iz voja\xc5\xa1ke slu\xc5\xbebe ter za ve\xc4\x8d mesecev zaprt v trdnjavo D\xc3\xbcnam\xc3\xbcnde. 16. novembra 1800 je bil aktiviran v voja\xc5\xa1ko slu\xc5\xbebo._NEWLINE_15. septembra 1801, na dan ustoli\xc4\x8denja carja Aleksandra I., je bil povi\xc5\xa1an v generala konjenice. Pozneje je bil preme\xc5\xa1\xc4\x8den v administrativno stroko, kjer je ostal vse do leta 1803._NEWLINE_Med letoma 1803 in 1807 je bil guverner Kijevskega guvernata, od leta 1807 guverner Rige ter v letih 1809\xe2\x88\x9211 podkralj Gruzije ter vrhovni poveljnik Kavkaza._NEWLINE_Ob pri\xc4\x8detku patriotske vojne leta 1812 je postal poveljnik 3., nato pa 2. zahodne armade. Zaradi slabega zdravja je zapustil aktivno voja\xc5\xa1ko slu\xc5\xbebo in postal dr\xc5\xbeavni svetnik. 30. avgusta 1814 je postal generalni guverner Moskve in \xc4\x8dez dve leti je bil povzdignjen v grofa.'